
· PRIJEDLOG - 

Na temelju članka 15. stavak 2. Zakon o javnoj nabavi (»Narodne novine« br. 120/16, 114/2022, 48/2026) 1. MAJ d.o.o., Vinež 81, 52220 Labin, OIB 23557321379, (u daljnjem tekstu: Naručitelj / Društvo), Uprava Društva ________. kolovoza 2026. godine, donosi


PRAVILNIK
o provedbi postupaka jednostavne nabave


I. OPĆE ODREDBE

Članak 1. 
(1) 	Ovim se Pravilnikom uređuju pravila, uvjeti i način postupanja naručitelja u provedbi postupaka jednostavne nabave procijenjene vrijednosti iznad 15.000,00 EUR i to za robe, usluge te provedbi projektnih natječaja procijenjene vrijednosti manje od 50.000,00 eura, te nabava radova procijenjene vrijednosti manje od 100.000,00 eura za koje sukladno odredbama Zakona o javnoj nabavi (u daljnjem tekstu: Zakon) na temelju kojega ne postoji obveza provedbe postupaka javne nabave.
(2) 	Prilikom provedbe postupaka jednostavne nabave iz ovog Pravilnika, naručitelj je obvezan u odnosu na sve gospodarske subjekte voditi računa o načelima javne nabave.
(3) 	Naručitelj je obvezan primjenjivati odredbe ovog Pravilnika na način koji omogućava učinkovitu nabavu te ekonomično i svrhovito trošenje sredstava.

Članak 2. 
Pojedini pojmovi u smislu ovoga Pravilnika imaju slijedeća značenja:
1. Jednostavna nabava je nabava robe i usluga te provedba projektnih natječaja procijenjene vrijednosti manje od 50.000,00 eura, odnosno nabava radova procijenjene vrijednosti manje od 100.000,00 eura.
2. Naručitelj je 1.MAJ d.o.o., Vinež 81, 52 220 Labin (OIB: 23557321379).
3. PC-i i Sektori su unutarnje ustrojstvene jedinice Naručitelja utvrđene organizacijskom shemom 1.MAJ-a d.o.o.
4. Gospodarski subjekt je fizička ili pravna osoba, uključujući podružnicu, ili javno tijelo ili zajednica tih osoba i tijela, uključujući svako njihovo privremeno udruženje, koja na tržištu nudi izvođenje radova ili posla, isporuku robe ili pružanje usluga. 
5. Modul jednostavne nabave je dio Elektroničkog oglasnika javne nabave Republike Hrvatske (dalje u tekstu: EOJN RH) putem kojeg se provode postupci jednostavne nabave, uključujući slanje Poziva za dostavu ponuda i/ili javnu objavu poziva.
6.  Prigovor je pravni lijek kojim ponuditelj pobija odluku o odabiru i o kojem odlučuje odgovorna osoba naručitelja.

Članak 3. 
Riječi i pojmovi iz ovog Pravilnika koji imaju rodno značenje odnose se jednako na muški i ženski rod, bez obzira u kojem su rodu navedeni.

Članak 4. 
(1) 	Postupci jednostavne nabave u smislu ovog Pravilnika, dijele se na:
· postupke nabave čija je procijenjena vrijednost manja od 15.000,00 eura, 
· postupke nabave čija je procijenjena vrijednost jednaka ili veća od 15.000,00 eura a manje ili jednake 25.000,00 eura za robe i usluge, odnosno 45.000,00 eura za nabavu radova
· postupke jednostavne nabave procijenjene vrijednosti veće od 25.000,00 eura za robe i usluge, odnosno veće od 45.000,00 eura za nabavu radova
(2)	 U planu nabave i registru ugovora navode se svi predmeti nabave čija je procijenjena vrijednost jednaka ili veća od 5000,00 eura bez PDV-a.


II. SPRJEČAVANJE SUKOBA INTERESA I USKLAĐENOST S PLANOM NABAVE

Članak 5. 
(1) 	O sprječavanju sukobu interesa na odgovarajući način primjenjuju se odredbe Zakona 
(2) 	Naručitelj će poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(3)	 Na sprječavanje, prepoznavanje i uklanjanje sukoba interesa primjenjuju se odredbe. Zakona.


III. POKRETANJE I PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI MANJE OD 15.000,00 EURA

Članak 6. 
(1)	 Postupak jednostavne nabave čija je procijenjena vrijednost manja od 15.000,00 eura za robe, radove i usluge te provedbu projektnog natječaja provodi se izdavanjem narudžbenice ili sklapanjem ugovora, u pravilu na temelju jedne ili više dostavljenih ponuda.
(2) 	Narudžbenicu priprema voditelj nabave, a Ugovor potpisuje odgovorna osoba naručitelja ili osoba koju za to ovlasti.
(3) 	Narudžbenica obavezno sadrži podatke o naručitelju, isporučitelju, redni broj, datum, naziv predmeta nabave ili projektnog natječaja, cijenu, količinu, jedinicu mjere, rok i način plaćanja te potpis ili ovjeru ovlaštene osobe naručitelja.
(4) 	Ugovor obavezno sadrži podatke o ugovornim stranama, mjestu sklapanja, predmetu ugovora, cijeni i ostalim bitnim sastojcima sukladno predmetu nabave i odredbama Zakona o obveznim odnosima
(5) 	Ponude za narudžbenice ili ugovor traže se i zaprimaju na dokaziv način (e-mail, pošta i sl.)


IV. POKRETANJE I PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA

Članak 7. 
(1) Postupak jednostavne nabave procijenjene vrijednosti veće od 15.000,00 eura započinje danom slanja internog obrasca „Zahtjev za pokretanje postupka jednostavne nabave“ (u daljnjem tekstu: Zahtjev) od strane rukovoditelja profitnog centra (PC-a) ili sektora voditelju nabave. Zahtjev odobrava odgovorna osoba naručitelja.
(2) Temeljem odobrenog zahtjeva donosi se odluka o imenovanju stručnog povjerenstva u postupku jednostavne nabave koju ovjerava odgovorna osoba naručitelja.
(3) Odluka o imenovanju stručnog povjerenstva u postupku jednostavne nabave sadrži: podatke o naručitelju,  naziv predmeta nabave, procijenjenu vrijednost nabave (bez PDV-a), kriterij za odabir ponude, podatke o najmanje dva člana stručnog povjerenstva koji provode postupak i njihovim obvezama i ovlastima, te ostale potrebne podatke.

Članak 8. 
(1) Članovi stručnog povjerenstva ne moraju posjedovati važeći certifikat u području javne nabave.
(2) Obveze i ovlasti članova stručnog povjerenstva su:
· priprema postupka jednostavne nabave: utvrđivanje uvjeta vezanih uz predmet nabave, utvrđivanje potrebnog sadržaja poziva za dostavu ponuda, definiranje uvjeta potrebnih za ocjenu sposobnosti ponuditelja te ostalih zahtjeva vezanih uz predmet nabave, izrada poziva za dostavu ponuda,
· provedba postupka jednostavne nabave: slanje poziva za dostavu ponuda gospodarskim subjektima na dokaziv način, otvaranje, pregled i ocjena pristiglih ponuda, sastavljanje zapisnika o pregledu i ocjeni ponuda sa prijedlogom odgovornoj osobi naručitelja o odabiru najpovoljnije ponude ili poništenju postupka, dostava obavijesti o odabiru najpovoljnije ponude ili poništenju postupka svim ponuditeljima.


IV. POKRETANJE I PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA A MANJE ILI JEDNAKO 25.000,00 EURA ZA NABAVU ROBA, USLUGA I PROVEDBU PROJEKTNOG NATJEČAJA, ODNOSNO MANJE ILI JEDNAKO 45.000,00 EURA ZA RADOVE

Članak 9. 
(1)	Postupke jednostavne nabave procijenjene vrijednosti veće od 15.000,00 eura, a manje ili jednake od 25.000,00 eura za robe i usluge, odnosno manje ili jednako 45.000,00 eura za radove provodi odjel nabave putem modula jednostavne nabave (unutar EOJN), slanjem zahtjeva za dostavu ponuda prema najmanje tri (3) gospodarska subjekta ili javnom objavom. Postupak se provodi prema zahtjevu za pokretanje postupka jednostavne nabave. Ponuda čija cijena prelazi iznose najvećih procijenjenih vrijednosti nabave propisanih ovim stavkom  odbit će se kao neprihvatljiva, osim ako je postupak proveden javnom objavom u modulu jednostavne nabave.
(2) 	Poziv za dostavu ponuda naručitelj upućuje gospodarskim subjektima po vlastitom odabiru, vodeći se pri tome načelima javne nabave te ekonomičnom i svrhovitom trošenje sredstava.
(3)  	U postupcima jednostavne nabave, Poziv za dostavu ponuda šalje se istodobno svim gospodarskim subjektima. 
(4)	Naručitelj može Poziv za dostavu ponuda poslati javnom objavom svim zainteresiranim gospodarskim subjektima.

V. POKRETANJE I PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI VEĆE OD 25.000,00 EURA ZA NABAVU ROBA, USLUGA I PROVEDBU PROJEKTNOG NATJEČAJA, ODNOSNO VEĆE OD 45.000,00 EURA ZA RADOVE

Članak 10. 
(1) 	Postupak jednostavne nabave procijenjene vrijednosti veće od 25.000,00 eura za nabavu roba, usluga i provedbu projektnog natječaja, odnosno veće od 45.000,00 eura za radove provodi odjel nabave putem javne objave u modulu jednostavne nabave (unutar EOJN). Postupak se provodi prema zahtjevu za pokretanje postupka jednostavne nabave. Ponuda čija je cijena jednaka ili veća od pragova jednostavne nabave propisanih Zakonom odbit će se kao neprihvatljiva.
(2) 	Poziv za dostavu ponuda mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni.
(3) 	Iznimno, Naručitelj nije obvezan provesti postupak jednostavne nabave sukladno stavcima 1. i 4. ovog članka slanjem zahtjeva za dostavu ponuda prema najmanje 3 (tri) gospodarska subjekta putem Modula jednostavne nabave, a sukladno podacima iz zahtjeva za pokretanje postupka jednostavne nabave:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. 
(4) Za provedbu postupaka jednostavne nabave temeljem stavka 6. ovog članka, odgovorna osoba naručitelja putem zasebne odluke navodi i obrazlaže razloge za primjenu iznimke. Razlozi za primjenu iznimke objaviti će se u modulu jednostavne nabave EOJN RH. 

Članak 11. 
Poziv za dostavu ponuda mora sadržavati:
· naziv naručitelja,
· kontakt osobu naručitelja, broj telefona i adresu elektroničke pošte,
· opis predmeta nabave i/ili troškovnik,
· procijenjenu vrijednost nabave (bez PDV-a),
· planiranu vrijednost nabave (s PDV-om),
· kriterij za odabir ponude,
· uvjete i zahtjeve koje ponuditelj mora ispuniti, ako se traže,
· rok za dostavu ponude (datum i vrijeme),
· način dostavljanja ponude,
· rok za donošenje obavijesti o odabiru ili poništenju,
· ostale podatke potrebne za izradu i dostavljanje ponude.

Članak 12. 
Poziv za dostavu ponuda može sadržavati i druge podatke koji se odnose na osnove isključenja, uvjete sposobnosti gospodarskog subjekta, jamstva i ostale odredbe (obilazak lokacije, posebni uvjeti izvršenja, odredbe koje se odnose na zajednicu ponuditelja, podugovaratelje i oslanjanje na sposobnost drugih subjekata, navod o primjeni trgovačkih običaja (uzanci), norme osiguranja kvalitete ili upravljanja okolišem i drugo).
Članak 13. 
(1)          Naručitelj može u pozivu za dostavu ponude odrediti razloge za isključenje i uvjete sposobnosti gospodarskog subjekta, te tražiti jamstva razmjerno predmetu nabave, a u skladu sa Zakonom o javnoj nabavi.
(2)           Svi dokumenti koje naručitelj zahtjeva, izuzev jamstva (ukoliko se traži), ponuditelji mogu dostaviti u neovjerenoj preslici. 

Članak 14. 
Kriterij za odabir najpovoljnije ponude je najniža cijena ili ekonomski najpovoljnija ponuda koji naručitelj utvrđuje u pozivu za dostavu ponude svakog pojedinog predmeta nabave.

Članak 15. 
(1)	 Rok za dostavu ponuda u pravilu je najmanje 5 dana od dana slanja zahtjeva za dostavu ponuda. 
(2) 	U opravdanim slučajevima (iznimna žurnost i dr.) može se odrediti i kraći rok za dostavu ponuda ako je kraći rok objektivno dovoljan za dostavu ponuda.
(3) 	Za odabir ponude dovoljna je jedna (1) pristigla ponuda koja udovoljava svim traženim uvjetima naručitelja. 

Članak 16. 
(1) 	Za vrijeme roka za dostavu ponuda gospodarski subjekti mogu u pisanom obliku putem modula jednostavne nabave (unutar EOJN) zahtijevati objašnjenja ili izmjene vezane uz poziv za dostavu ponuda.
(2) 	Odgovor, odnosno objašnjenje te izmjene vezane uz poziv, dostavljaju se putem modula jednostavne nabave (unutar EOJN) svim gospodarskim subjektima kojima je upućen poziv za dostavu ponuda bez navođenja podataka o podnositelju zahtjeva, odnosno svim zainteresiranim ponuditeljima ukoliko je poziv poslan javnom objavom.
(3) 	Komunikacija i svaka druga razmjena informacija između Naručitelja i gospodarskih subjekata odvija se putem EOJN RH i/ili elektroničkom poštom. Iznimno, kada primjena elektroničke komunikacije nije moguća, komunikacija se može obaviti sredstvima komunikacije koja nisu elektronička.

Članak 17. 
(1) 	Ponuda je pisana izjava volje ponuditelja da isporuči robu, pruži usluge ili izvede radove sukladno uvjetima i zahtjevima navedenima u pozivu za dostavu ponuda.
(2) 	Sadržaj ponude i način izrade ponude određen je pozivom.
(3) 	U roku za dostavu ponude ponuditelj može izmijeniti svoju ponudu, nadopuniti je ili od nje odustati.
(4) 	Na zahtjev naručitelja ponuditelj može produžiti rok valjanosti svoje ponude.

Članak 18. 
(1) 	Način dostave ponude određuje se u zahtjevu za dostavu ponuda, a koji može biti putem elektroničke pošte naznačene u Pozivu za dostavu ponuda ili putem modula jednostavne nabave.
(2) 	Pri izradi ponude gospodarski subjekt se mora pridržavati zahtjeva i uvjeta iz poziva i ne smije ih mijenjati ili nadopunjavati.
(3) 	Ukoliko u ponudi nisu priloženi svi dokumenti traženi u pozivu za dostavu ponuda ili ponuda nije u skladu sa pozivom za dostavu ponuda, naručitelj može odbaciti takvu ponudu.
Članak 19. 
(1) 	Otvaranje ponuda nije javno.
(2) 	Ako se postupak jednostavne nabave provodi putem modula jednostavne nabave, o otvaranju ponuda sastavlja se zapisnik koji generira EOJN RH.
(3) 	Ponude zaprimljene nakon roka za dostavu ponuda neće se razmatrati.

Članak 20. 
(1) 	Ponude zaprimljene u roku za dostavu ponuda pregledavaju se i ocjenjuju na temelju uvjeta i zahtjeva navedenih u Pozivu za dostavu ponuda.
(2)	 Ponude se uspoređuju na temelju cijene ponuda bez poreza na dodanu vrijednost.
(3) 	O pregledu i ocjeni ponuda zaprimljenih sukladno Pozivu za dostavu ponuda sastavlja se zapisnik.
(4) 	Zapisnik o pregledu i ocjeni ponuda sadrži najmanje analitički prikaz zaprimljenih ponuda sukladno uvjetima i zahtjevima iz poziva za dostavu ponuda i rangiranje valjanih ponuda prema kriteriju za odabir.
(5) 	Zapisnik potpisuju članovi stručnog povjerenstva a ako nema stručnog povjerenstva, zapisnik potpisuje službenik koji je pregledao i ocijenio ponude te njemu neposredno nadređeni službenik.

Članak 21. 
(1) 	Naručitelj na osnovi rezultata pregleda i ocjene ponuda te kriterija za odabir ponude izrađuje obavijest o dodjeli ugovora/narudžbenice, odnosno ako je postupak jednostavne nabave proveden putem Modula jednostavne nabave odluku o odabiru i/ili obavijest o dodjeli ugovora/narudžbenice, ili odluku o poništenju postupka.
(2) 	Obavijest o dodjeli ugovora/narudžbenice, odnosno odluka o odabiru dostavlja se ponuditeljima elektroničkom poštom ili putem Modula jednostavne nabave.
(3) 	Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je zaprimljena ranije.
(4) 	Obavijest o dodjeli ugovora/narudžbenice i/ili odluka o odabiru sadrži: podatke o javnom naručitelju, predmet nabave, procijenjenu vrijednost nabave, naziv ponuditelja čija je ponuda odabrana, razloge odabira te, u postupcima jednostavne nabave čija je procijenjena vrijednost veća od 15.000,00 eura, uputu o pravu na podnošenje prigovora.
(5) 	Odabranom ponuditelju izdat će se narudžbenica ili će se s njim sklopiti ugovor o nabavi.
(6) 	U postupcima jednostavne nabave čija je procijenjena vrijednost veća od 15.000,00 eura, ne može se sklopiti ugovor o nabavi, odnosno izdati narudžbenica do isteka roka za podnošenje prigovora, osim ako je u postupku nabave zaprimljena samo jedna ponuda koja je ujedno i odabrana.

Članak 22. 
Kod postupka jednostavne nabave u kojoj je kriterij za odabir ponude najniža cijena, naručitelj može poništiti postupak nabave ako je cijena najpovoljnije ponude veća od osiguranih sredstava za nabavu.

Članak 23. 
(1) 	Odgovorna osoba naručitelja na osnovu rezultata pregleda i ocjene ponuda donosi odluku o odabiru ponude ponuditelja s kojim će se sklopiti ugovor o nabavi ili odluku o poništenju ako postoje razlozi za poništenje uz obrazloženje razloga poništenja postupka.
(2) 	Odluka o odabiru ili poništenju zajedno s preslikom zapisnika o pregledu, ocjeni i pregledu  ponuda dostavlja se svakom ponuditelju na dokaziv način.

Članak 24. 
(1) 	Naručitelj će poništiti postupak jednostavne nabave ako:
1. postanu poznate okolnosti zbog kojih ne bi došlo do pokretanja postupka jednostavne nabave, da su bile poznate ranije
2. postanu poznate okolnosti zbog kojih bi došlo do sadržajno bitno drugačijeg poziva za dostavu ponuda, da su bile poznate ranije 
3. nije pristigla nijedna ponuda
4. nema nijednog sposobnog ponuditelja
5. je cijena svih ponuda jednaka ili veća od pragova jednostavne nabave  
6. nakon isključenja ponuditelja ili odbijanja ponuda ne preostane nijedna valjana ponuda
7. je cijena najpovoljnije ponude veća od procijenjene vrijednosti nabave, osim ako javni naručitelj ima ili će imati osigurana sredstva 
8. ako je to potrebno radi zaštite javnog interesa.
(2) 	Odluka/Obavijest o poništenju postupka jednostavne nabave dostavlja se elektroničkom poštom ili putem Modula jednostavne nabave  gospodarskim subjektima kojima je upućen ili su preuzeli zahtjev za dostavu ponuda ako se postupak poništava prije isteka roka za dostavu ponuda, odnosno gospodarskim subjektima koji su u roku za dostavu ponude predali ponudu ako se postupak poništava nakon otvaranja ponuda.
(3) 	Odluka/Obavijest o poništenju postupka jednostavne nabave sadrži: podatke o javnom naručitelju, predmet nabave, procijenjenu vrijednost nabave i obrazloženi razlog poništenja.
(4) 	Na odluku/obavijest o poništenju postupka jednostavne nabave nije dopušten prigovor.

Članak 25. 
Rok za donošenje odluke o odabiru ponude ili odluku o poništenju postupka jednostavne nabave iznosi 15 (petnaest) dana od dana isteka roka za dostavu ponuda.

VI. PRIGOVOR
Članak 26. 
(1) 	U postupcima jednostavne nabave čija je procijenjena vrijednost veća od 15.000,00 eura, ponuditelj koji je pretrpio ili bi mogao pretrpjeti štetu od navodnog kršenja subjektivnih prava, ima pravo izjaviti prigovor odgovornoj osobi naručitelja, u roku od 5 dana od dana objave odluke o odabiru.
(2) 	Podnošenje prigovora ne odgađa sklapanje ugovora o nabavi ili izdavanje narudžbenice, osim ako se ocijeni da bi nastavak mogao utjecati na zakonitost postupka ili uzrokovati štetu Naručitelju.



Članak 27. 
(1) 	Prigovor se dostavlja isključivo putem Modula jednostavne nabave (putem EOJN).
(2) 	Prigovor mora sadržavati najmanje:
1. podatke o podnositelju prigovora,
2. oznaku postupka jednostavne nabave (evidencijski broj nabave ili broj objave u EOJN RH),
3. odluku Naručitelja na koje se prigovor odnosi,
4. kratko obrazloženje činjenica i navoda na kojima se prigovor temelji.
(3) 	Ako prigovor sadržava kakav nedostatak koji onemogućuje postupanje po prigovoru odnosno ako je nerazumljiv ili nepotpun, Naručitelj će putem Modula jednostavne nabave pozvati podnositelja prigovora da u roku od 3 dana otkloni nedostatak, uz upozorenje na pravne posljedice ako to u određenom roku ne učini.

Članak 28. 
(1) 	U postupku odlučivanja o prigovoru odgovorna osoba naručitelja može:
1. obustaviti postupak po izjavljenom prigovoru, ako gospodarski subjekt koji je izjavio prigovor odustane od prigovora,
2. odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti,
3. odbiti prigovor kao neosnovan,
4. usvojiti prigovor te poništiti odluku o odabiru, nakon čega će se provesti ponovni postupak pregleda i ocjene ponuda i donijeti nova odluka o odabiru.
(2) 	Odluka o prigovoru dostavlja se podnositelju prigovora putem Modula jednostavne nabave.
(3) 	Protiv odluke odgovorne osobe naručitelja donesene povodom prigovora žalba nije dopuštena.
(4) 	Podnositelju prigovora ne pripada pravo na naknadu troškova u povodu izjavljenog prigovora.

Članak 29. 
(1)	 Ugovor o nabavi mora biti u skladu s uvjetima određenim u pozivu za dostavu ponuda i odabranom ponudom.
(2) 	Ugovorne strane su obvezne izvršavati ugovor o nabavi u skladu s uvjetima određenim u pozivu za dostavu ponuda i s odabranom ponudom.
(3) 	Naručitelj je obvezan kontrolirati je li izvršenje ugovora o nabavi u skladu s uvjetima određenim u pozivu za dostavu ponuda i s odabranom ponudom.

Članak 30. 
Izmjene ugovora o jednostavnoj nabavi za vrijeme njegova trajanja dozvoljene su pod uvjetom da se ne mijenja pravna priroda ugovora i da ne predstavljaju namjeru ugovornih strana da ponovno određuju osnovne elemente tog ugovora.


V. PRIJELAZNE I ZAVRŠNE ODREDBE

Članak 31. 
Naručitelj je obvezan svu dokumentaciju u postupcima jednostavne nabave čuvati najmanje 2 (dvije) godine od završetka postupka jednostavne nabave.

Članak 32. 
(1) 	Ovaj Pravilnik stupa na snagu 01. rujna 2026. godine i objaviti će se na internetskim stranicama Društva.
(2) 	Stupanjem na snagu ovog Pravilnika prestaje važiti Pravilnik o jednostavnoj nabavi klasa: 030-01/23-01/02, Urbroj: 2163-4-2-01-04-23-1od 12. svibnja 2023. godine.



KLASA: 030-01/26-01/01
URBROJ: 2163-4-2-01-04-26-1

Labin, ____________ kolovoz 2026.godine


Direktor:
Dorijano Bažon

		

	
				















OBRAZLOŽENJE


Zakon o izmjenama i dopunama Zakona o javnoj nabavi objavljen je u Narodnim novinama broj 48/26, a stupio je na snagu osmog dana od dana objave u Narodnim novinama, odnosno 16. svibnja 2026. godine.
Iznimno, pojedine odredbe koje se odnose na provedbu jednostavne nabave te digitalnu razmjenu ugovora putem EOJN RH stupaju na snagu 1. rujna 2026. godine.
Opći akti kojima se uređuju pravila, uvjeti i postupci jednostavne nabave te planovi nabave moraju se uskladiti s odredbama istog Zakona do 16. kolovoza 2026. godine, te je stoga potrebno donijeti novi Pravilnik o provedbi postupaka jednostavne nabave.
Novim Pravilnikom usklađuju se sa Zakonom pravila koja se odnose na pragove za provedbu jednostavne nabave, zatim pravila o sprječavanju, prepoznavanju i uklanjanju sukoba interesa, o osiguranju pravne zaštite gospodarskim subjektima i proširuje se mogućnost primjene elektroničkih sredstava komunikacije, a sve u cilju veće transparentnosti i daljnje digitalizacije jednostavne nabave.  


 
image1.jpeg




image2.jpeg
1. MAJ d.o.0.
HR - 52220 LABIN, Vinez 81

Tel: 052 855 - 375 E- mail: info@prvimaj.hr Web: www.prvimaj.hr

. Poduzece za sakupljanje i odvoz komunalnog otpada, uredenje zelenih i javnih
1.MAJLabin povrsina, pogrebne usluge i dr.





